সেলিম উদ্দিন, ঈদগাঁও (কক্সবাজার) প্রতিনিধি, একাদশ জাতীয় সংসদ নির্বাচনকে সামনে রেখে দলের সাংগঠনিক কার্যক্রমে গতিশীলতা আনয়ন, ঝিমিয়ে পড়া ও নিষ্ক্রিয় নেতাকর্মীদের নতুন করে সক্রিয় করার লক্ষ্যে ওয়ার্ড পর্যায়ে শুরু হয়েছে সদস্য সংগ্রহ অভিযান। এ উপলক্ষে কক্সবাজার সদরের ঈদগাঁও ইউনিয়নের ৪নং ওয়ার্ডে সদস্য সংগ্রহ অভিযান উদ্বোধন করলেন বিএনপি’র কেন্দ্রীয় নির্বাহি কমিটির মৎস্যজীবি বিষয়ক সম্পাদক ও সাবেক এমপি লুৎফুর রহমান কাজল। মক্কা প্রবাসি সরাইয়া বিএনপি’র সাধারণ সম্পাদক মোহাম্মদ আলমের সভাপতিত্বে ও ওয়ার্ড বিএনপি’র সাধারণ সম্পাদক মোজাম্মেলের সঞ্চালনায় অনুষ্ঠিত উদ্বোধনী সভায় প্রধান অতিথির বক্তব্যে কেন্দ্রীয় নেতা কাজল বলেন, বর্তমান সরকার আবারও তথাকথিত ৫ জানুয়ারি মার্কা আরেকটি প্রহসনের নির্বাচন করে ক্ষমতাকে দীর্ঘস্থায়ী করতে চায়। তারই ধারাবাহিকতায় বিএনপি নেতাকর্মীদের ধরে নিয়ে গিয়ে বিচার বহির্ভূত হত্যাকান্ড, ক্রসফায়ার, গুম-খুন, মামলা-হামলা ও নির্যাতন করে যাচ্ছে। তিনি সমস্ত রক্তচক্ষু উপেক্ষা করে গ্রামে গ্রামে এই কর্মসূচি ছড়িয়ে দিতে দলীয় নেতাকর্মীদের পরামর্শ দেন।